CELEX: 62020TN0643
Language: et
Date: 2020-10-23 00:00:00
Title: Kohtuasi T-643/20: 23. oktoobril 2020 esitatud hagi – Ryanair versus komisjon

7.12.2020   
            
            
               ET
            
            
               Euroopa Liidu Teataja
            
            
               C 423/40
            
         
      23. oktoobril 2020 esitatud hagi – Ryanair versus komisjon
      (Kohtuasi T-643/20)
      (2020/C 423/58)
      Kohtumenetluse keel: inglise
      
         Pooled
      
      
         Hageja: Ryanair DAC (Swords, Iirimaa) (esindajad: advokaadid F. Laprévote, V. Blanc, E. Vahida, S. Rating ja I. Metaxas-Maranghidis)
      
         Kostja: Euroopa Komisjon
      
         Nõuded
      
      Hageja palub Üldkohtul:
      
                  —
               
               
                  tühistada Euroopa komisjoni 13. juuli 2020. aasta otsus (EL) riigiabi asjas SA. 57116 – Madalmaad – COVID-19: riiklik laenugarantii ja riigilaen KLMile; ja
               
            
                  —
               
               
                  mõista kohtukulud välja Euroopa Komisjonilt.
               
            Ühtlasi palus hageja lahendada kohtuasi Euroopa Kohtu põhikirja artiklis 23a ette nähtud kiirendatud menetluses.
      
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et Euroopa komisjon jättis Air France’ile antud abi otsuse kohaldamisalast vääralt välja.
               
            
                  2.
               
               
                  Teine väide, et Euroopa Komisjon rikkus konkreetseid ELTL sätteid ja Euroopa õiguse üldpõhimõtteid diskrimineerimise keelu, teenuste osutamise vabaduse ja asutamisvabaduse kohta, mis on aluseks ELi lennutranspordi liberaliseerimisele alates 1980ndate lõpust. ELi lennutranspordi turu liberaliseerimine on võimaldanud kasvada tõeliselt üleeuroopalistel odavlennufirmadel. Euroopa Komisjon jättis tähelepanuta niisugustele üleeuroopalistele lennufirmadele COVID-19 kriisi põhjustatud kahju ja nende rolli Madalmaade lennuühenduses, kui ta lubas Madalmaadel reserveerida abi KLMile. ELTL artikli 107 lõike 3 punktis b on nähtud ette erand riigiabi keelust ELTL artikli 107 lõike 1 alusel, kuid seal ei sätestata erandit muudest ELTL eeskirjadest ja põhimõtetest.
               
            
                  3.
               
               
                  Kolmas väide, et Euroopa Komisjon kohaldas valesti ELTL artikli 107 lõike 3 punkti b ja tegi ilmse hindamisvea, järeldades, et abi kõrvaldab Madalmaade majanduses tõsise häire, ja rikkudes oma kohustust kaaluda abi positiivseid mõjusid võrreldes selle negatiivsete mõjudega kaubandustingimustele ja moonutamata konkurentsi säilitamisele (nn tasakaalustatuse analüüs) ja tagada, et abi on proportsionaalne.
               
            
                  4.
               
               
                  Neljas väide, et vaatamata tõsistele raskustele jättis Euroopa Komisjon algatamata ametliku uurimismenetluse ja rikkus hageja menetlusõigusi.
               
            
                  5.
               
               
                  Viies väide, et otsuses rikkus Euroopa Komisjon oma põhjendamiskohustust.